Indjanery to je miano nojsrogšyj grupy rdzynnyj ludności Ameriki (uobok Inujitōw a Aleutōw), kero ôbejmuje mynga roztōmajtych plymiōn a grup ô roztōmajtym poźōmie rozwoju, charaktyře a kultuře. Zaličo sie jeich we antropolōgije do rasy žōutyj. Jeich miano je po prowdzie felerne, a wziyno sie skiž tygo co Křištof Kolōmb myślou, co dopuynyu do Indji. Terozki užywane sōm tyž inkše miana, jako "Aboriginal Peoples" (ludy pierwotne), "Native Americans" (rdzynne Amerikōny) abo Amerindjanery. Podug nojšyřyj přijyntyj we nauce teoryje, Indjanery přykludziuy sie do Ameriki s Azyje we čos ôstatnij epoki lodowcowyj (20-35 tyś. lot nazod) bez Ciyśnina Beringa. We ôkresie kolōnizacyje ojropejskij we Americe bōuy ōune fest tympione a siuōm nawrocane na chřeścijaństwo. Niykere jeich fest rozwiniynte kultury coukim upoduy (Inki, Azteki, Tolteki a inkše). We USA a Kanadzie wiynkšość ś nich pozawiyrano we rezerwatach. Terozki majōm we kōnstytucyjach a inkšych aktach prawnych państw Ameriki zagwarantowane rōwne prawa a swoboda, we tym tyž swoboda religijno. Skiž tygo powstou a rozwijo sie ruch panindjanerski, kery odwouōje sie do kulturowyj a etničnyj wspōlnoty Indjanerōw. Krojcoki Indjanerōw s biouymi mianuje sie Metysōma, a s Negrōma - Zambo.